โฆษก ศบค.ย้ำ ยังไม่ยกเลิก พ.ร.ก.ฉุกเฉิน แต่อาจผ่อนปรนบางพื้นที่ โดยพิจารณาจากสถิติผู้ป่วยโควิด-19 และความจำเป็น
โฆษก ศบค.ย้ำ ยังไม่ยกเลิก พ.ร.ก.ฉุกเฉิน แต่อาจผ่อนปรนบางพื้นที่ โดยพิจารณาจากสถิติผู้ป่วยโควิด-19 และความจำเป็น นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.กล่าวว่า รัฐบาลรับทราบและเข้าใจถึงความเดือดร้อนของประชาชน รวมถึงภาวะความเครียด ที่เกิดขึ้นในช่วงนี้ ซึ่งได้หาแนวทางแก้ไขอยู่ โดยเน้นมาตรการควบคุมการแพร่ระบาดของโรคโควิด-19 ให้ได้ก่อน ตามด้วยการเยียวยาผลกระทบด้านเศรษฐกิจ และสำหรับงบประมาณที่ใช้แก้ปัญหาโควิด-19 ก็จะใช้สำหรับดูแลโรคภัยต่างๆ รวมถึงกระจายรายได้สู่ประชาชน ทั้งทางตรงและทางอ้อม ทั้งนี้ยืนยันยังไม่ยกเลิก พ.ร.ก.ฉุกเฉิน แต่อาจเป็นลักษณะผ่อนปรนแทน เนื่องจากต่างประเทศรอบๆ ไทยยังมีการติดเชื้อจำนวนมาก และเอเชียตะวันออกเฉียงใต้ถูกจับตามองว่ามีตัวเลขผู้ป่วยรายใหม่พุ่งสูงขึ้น หากประมาทสถานการณ์ในไทยอาจกลับมามีผู้ป่วยเพิ่มขึ้นได้ ดังนั้นการผ่อนปรนจะพิจารณาจาก 2 ปัจจัยสำคัญ คือ ชุดข้อมูลสถิติตัวเลขผู้ติดเชื้อในพื้นที่ต่างๆ และความจำเป็นที่ต้องเปิดสถานที่นั้นๆ ซึ่งหากอนุญาตให้เปิดได้ ต้องมีการกำกับดูแลให้มั่นใจว่ามีความปลอดภัยและไม่เสี่ยงติดเชื้ออีก แต่อย่างไรก็ตามต้องรอความชัดเจนจากที่ประชุมคณะรัฐมนตรี และ ศูนย์ ศบค.อีกครั้งส่วนข้อกังวลการจัดการขยะติดเชื้อนั้น โฆษก ศบค.ให้คำแนะนำว่าควรคัดแยกขยะแต่ละประเภทตั้งแต่ภายในครัวเรือน เช่น ถุงขยะหน้ากากอนามัย /เศษอาหาร ส่วนสถานพยาบาล หรือสถานที่กักกันตัวนั้น มีเจ้าหน้าที่กำจัดขยะอย่างถูกวิธีและเหมาะสม จึงขอให้ประชาชนมั่นใจได้ว่าจะไม่มีการแพร่เชื้อ พร้อมฝากให้ทุกคนป้องกันโรค ปกป้องโลก เนื่องในวันคุ้มครองโลก 22 เมษายน 2563 ซึ่งหากทุกคนช่วยกันอีกไม่กี่เดือน คาดว่าจะสามารถกลับมาใช้ชีวิตตามปกติได้